Author: Batova Martina
Last saved by: Varos Juraj

Predkladacia správa

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá ako iniciatívny materiál.

K základným cieľom návrhu zákona v oblasti služieb zamestnanosti (čl. I) patrí najmä dôsledná a na účely trhu práce zodpovedajúca regulácia podmienok, za ktorých môže uchádzač o zamestnanie (UoZ) vykonávať zárobkovú činnosť, zabezpečenie vyššej motivácie UoZ prijať a udržať si zamestnanie sprostredkované úradom práce, sociálnych vecí a rodiny (ďalej len „úrad“), podpora požadovaného a očakávaného rozšírenia okruhu UoZ – absolventov škôl na účely zabezpečenia lepšieho prístupu k získavaniu chýbajúcich odborných zručností a praktických skúseností na pracoviskách zamestnávateľa. Za účelom podpory zvýšenia mobility za prácou sa navrhuje úprava podmienok pre poskytovanie príspevku na dochádzku za prácou a príspevku na podporu mobility za prácou. Cieľom je taktiež zefektívnenie a zrýchlenie procesov schvaľovania žiadostí o poskytnutie príspevkov zavedením lehoty pre dotknuté inštitúcie poskytujúce úradu údaje a informácie v súvislosti s overovaním splnenia zákonom stanovených podmienok (daňové a odvodové povinnosti, neporušenie zákazu nelegálneho zamestnávania) a zavedením alternatívy preukazovania splnenia týchto podmienok, ako aj zosúladenie so zákonom o príspevku poskytovanom z európskych štrukturálnych a investičných fondov.

Článkom II sa v oblasti pomoci v hmotnej núdzi navrhuje úprava podmienok poskytovania pomoci v hmotnej núdzi, a to v súvislosti s plnením úloh vyplývajúcich z Programového vyhlásenia vlády Slovenskej republiky na roky 2016 - 2020. S cieľom posilniť opatrenia zamerané na motiváciu dlhodobo nezamestnaných alebo dlhodobo neaktívnych osôb v systéme pomoci v hmotnej núdzi nájsť a udržať si zamestnanie sa navrhuje výraznejšia podpora súbehu poskytovania pomoci v hmotnej núdzi, a to zvýšením percenta z príjmu člena domácnosti z pracovného pomeru alebo obdobného pracovného vzťahu, ktorý sa na účely posudzovania a poskytovania pomoci v hmotnej núdzi nebude považovať za príjem. V záujme účelného a efektívneho poskytovania pomoci v hmotnej núdzi sa zároveň navrhuje nová povinnosť pre príjemcu pomoci v hmotnej núdzi doručiť úradu potvrdenie o začiatku a skončení pracovnej neschopnosti člena domácnosti, vrátane návrhu na postih za nesplnenie tejto povinnosti, ako aj rozšírenie kompetencií úradu o možnosť kontroly dodržiavania liečebného režimu člena domácnosti počas jeho dočasnej pracovnej neschopnosti. V súvislosti s povinnosťou plnoletého člena domácnosti vykonávať činnosti v rozsahu najmenej 32 hodín mesačne sa navrhuje v rámci dohodnutých pracovnoprávnych vzťahov o prácach vykonaných mimo pracovného pomeru prihliadať iba na skutočne vykonaný rozsah činností.  

Návrh zákona nebude predmetom vnútrokomunitárneho pripomienkového konania.

Vplyv návrhu zákona na rozpočet verejnej správy, sociálne vplyvy, vplyvy na podnikateľské prostredie, životné prostredie, informatizáciu spoločnosti a na služby verejnej správy pre občana sú uvedené v doložke vybraných vplyvov. 

Návrh zákona bol v dňoch od 7.11.2016 do 28.11.2016 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.

Návrh zákona bol dňa 12. decembra 2016 prerokovaný v Hospodárskej a sociálnej rade Slovenskej republiky, ktorá s ním vyslovila súhlas a odporučila ho na ďalšie legislatívne konanie.

Návrh zákona sa predkladá bez rozporov.